【明報專訊】首階段「走塑」前日實施,禁止發售或提供發泡膠餐具同即棄膠飲管、膠叉、膠匙羹等。敘福樓主席兼行政總裁黃傑龍前晚喺facebook宣布,旗下四大主要品牌牛角、牛角Buffet、牛涮鍋MMC、溫野菜全面放棄做外賣,只做堂食,原因係外賣生意唔多,「終極走塑免麻煩」,引來唔少關注。噚日晨早黃傑龍再出帖,澄清自己絕對唔係「軟對抗」,又話應該講得正面啲,「唔係放棄外賣,係專注堂食」。
一夜之間,黃傑龍取消做外賣嘅帖文就有幾千個likes,有網民支持「走塑」,亦有人留言批評「走塑」政策係「逼餐廳放棄外賣」,慨嘆「香港做餐飲業都唔知得罪政府啲乜」,仲有網民諷刺話「香港政府對發展經濟向下俯衝真係有一手」。
黃傑龍噚日晨早再出帖,提到有人話佢係「軟對抗或者反對走塑」,佢連講4個「no」否認,澄清絕對唔係「軟對抗」反對走塑,強調只想話畀大家知,減少用即棄塑膠嘅方法有好多,包括堂食,或者用重用餐具,又話用較貴價錢買餐具後即棄「表面合法但更加唔環保」。
有網民留言話只有黃傑龍睇得出,政府嘅走塑政策係為咗令更多人出街堂食,帶動經濟。